Būdingiausi 2014 m. nustatyti trūkumai panašūs į tuos, kurie buvo nustatyti trečiajame cikle, ir daugiausia susiję su nedideliais neatitikimais visapusiškai derinant nacionalines aviacijos saugumo programas bei nacionalinių kokybės kontrolės programų įgyvendinimo trūkumais. Kalbant apie šiuos trūkumus, kai kurios valstybės narės nepakankamai stebėjo žinomus oro uosto atsargų ir orlaivio atsargų tiekėjus, nes daugiausia dėl problemų, susijusių su valstybės biudžetu, ir didelio susijusių subjektų skaičiaus trūko išteklių. Be to, kai kuriose valstybėse narėse, kuriose atliktas patikrinimas, reikia gerinti užsienio oro vežėjų stebėseną, kad ji būtų atliekamai reguliariai ir tinkamai. Galiausiai keletas valstybių narių neužtikrino, kad būtų visapusiškai laikomasi reikalavimo oro uostų saugumo priemones tikrinti ne rečiau nei minimaliu dažnumu.

Remiantis ES rizikos vertinimo, kurį atliekant daugiausia dėmesio skirta su keleiviais susijusiai rizikai, rezultatais, 2014 metais buvo intensyviai vykdoma veikla siekiant dar labiau sustiprinti gebėjimą aptikti sprogmenis. Atlikus darbą parengti teisės aktai, kuriuose apibrėžiamas mažo kiekio sprogstamųjų medžiagų ieškiklių įrangos naudojimas keleiviams, bagažui ir kroviniams tikrinti. Nuo 2015 m. rugsėjo mėn. tikrinant keleivius ir rankinį bagažą bus privaloma naudoti mažo kiekio sprogstamųjų medžiagų ieškiklius. Be to, buvo užbaigti kiti du oro transportu vežamų krovinių rizikos vertinimo etapai.

Tęsdama 2013 m. pradėtą konsolidavimo procesą, 2014 m. birželio mėn. Komisija priėmė dar vieną teisės aktų rinkinį, kuriuo siekiama patikslinti, suderinti ir supaprastinti esamas aviacijos saugumo priemones. Valstybės narės ir suinteresuotieji subjektai palankiai įvertino pokyčius, kuriais užtikrinama daugiau teisinio aiškumo siekiant išvengti nevienodo teisės aktų aiškinimo ir dar labiau užtikrinti, kad bendri pagrindiniai aviacijos saugumo standartai būtų įgyvendinami geriausiu būdu. Be to, rinkinį sudarančiais teisės aktais muitinės įgaliotojo ekonominių operacijų vykdytojo programa buvo suderinta su aviacijos saugumo tvarka, taikoma reguliuojamiems subjektams ir žinomiems siuntėjams. Tokiu suderinimu sudaromos sąlygos abipusiam tam tikros atitinkamų institucijų vykdomos veiklos pripažinimui ir taip palengvinama atitinkamų sektoriaus atstovų bei valdžios institucijų veikla, kartu išlaikant esamą saugumo lygį.

Kaip ir anksčiau, daugumą nustatytų trūkumų lėmė su žmogiškuoju veiksniu susijusios problemos. Jų daugiausia pasitaiko tikrinimo ir orlaivio saugumo, taip pat tam tikrų krovinių saugumo reikalavimų įgyvendinimo srityse. Šios su žmogiškuoju veiksniu susijusios problemos turėtų būti šalinamos gerinant mokymą ir priežiūrą.

Kita vertus, palyginti su ankstesniais metais, 2014 m. pagerėjo oro uosto atsargų ir orlaivio atsargų saugumo kontrolės reikalavimų laikymasis. Tokį pagerėjimą lėmė dėl Komisijos surengtų informavimo kampanijų padidėjęs informuotumas ir atitinkamų teisės aktų peržiūra, kurią atlikus padidėjo priemonių aiškumas ir nuoseklumas.

4.Paskesni patikrinimai

Pagal Komisijos reglamento (ES) Nr. 72/2010 13 straipsnį Komisija paprastai atlieka ribotą skaičių paskesnių patikrinimų. Jei per pradinį patikrinimą nustatyti keli dideli trūkumai, numatomas papildomo apsilankymo laikas, tačiau, siekiant patikrinti nacionalinės atitikties stebėsenos veiklos ir teikiamų ataskaitų tikslumą, patikrinimai atliekami ir atsitiktine tvarka. 2014 m. atlikus keturis tokius patikrinimus patvirtinta, kad dauguma nustatytų trūkumų ištaisyti tinkamai. Tačiau dviejų paskesnių patikrinimų atveju dar reikėjo atidžiai stebėti, kaip šalinami keli dar nepašalinti trūkumai; tai patvirtina, jog tokia paskesnė veikla yra svarbi.

5.Vertinimas

Per aptariamus metus pagal darbo susitarimą su JAV susisiekimo saugumo administracija, kuris sudarytas remiantis ES ir JAV susitarimu dėl oro susisiekimo, atliktas vieno JAV oro uosto vertinimas.

Be to, Aviacijos saugumo reguliavimo komitetas išnagrinėjo Gernsio, Džersio ir Meno salos oro uostų vertinimo ataskaitas; išnagrinėjus ataskaitas, šiose teritorijose esantys oro uostai įtraukti į ES vienintelio saugumo patikrinimo sistemą.

6.Nebaigtos bylos, bylos pagal 15 straipsnį ir teisinės procedūros

Patikrinimo byla baigiama tik kai Komisija įsitikina, kad imtasi tinkamų taisomųjų veiksmų. 2014 m. užbaigtos trisdešimt penkios bylos (dvidešimt šešios bylos dėl oro uostų ir devynios – dėl atitinkamų institucijų). Tai reiškia, kad per aptariamus metus kiekvienam atliekamam naujam patikrinimui tenka po baigtą jau pradėto patikrinimo bylą, todėl 2014 m. neatliktų darbų nebuvo. Iš viso metų pabaigoje buvo nebaigtos devynios atitinkamų institucijų patikrinimo bylos ir šešiolika oro uostų patikrinimo bylų.

Jei manoma, kad oro uoste nustatyti trūkumai yra tokie dideli, kad galėtų turėti didelį poveikį bendram civilinės aviacijos saugumo lygiui Sąjungoje, Komisija taiko Komisijos reglamento (ES) Nr. 72/2010 15 straipsnį. Tai reiškia, kad apie susidariusią padėtį turi būti įspėtos visos kitos atitinkamos institucijos ir turi būti apsvarstyta, kokias kompensacines priemones taikyti iš to oro uosto vykdomiems skrydžiams. 2014 m. bylų pagal 15 straipsnį nepradėta.

Nepaisant to, ar taikomas 15 straipsnis, kita galima priemonė, kurios gali imtis Komisija, visų pirma tais atvejais, kai ilgą laiką nesiimama priemonių trūkumams pašalinti arba trūkumai nuolat kartojasi, – pradėti pažeidimo nagrinėjimo procedūrą. 2014 m. atlikus nacionalinės administracijos institucijos patikrinimą pradėta viena pažeidimo nagrinėjimo procedūra. Komisijos nuomone, atitinkama valstybė narė neužtikrino, kad keliuose jos teritorijoje esančiuose oro uostuose būtų nuolat atliekama tam tikrų saugumo priemonių atitikties stebėsena. 2015 m. pradžioje ši byla dar nebuvo baigta. Be to, per patikras nustačius, jog valstybė narė reikšmingai padidino vykdomų patikrinimų skaičių, 2014 metais buvo galima užbaigti 2013 m. pradėtą pažeidimo nagrinėjimo procedūrą dėl atitinkamoje valstybėje narėje veikiančių oro vežėjų nacionalinės stebėsenos veiklos.

7.Valstybių narių vidaus vertinimai

Pagal Reglamento (EB) Nr. 300/2008 su pakeitimais, padarytais Komisijos reglamentu (ES) Nr. 18/2010, II priedo 18.1 punktą valstybės narės privalo iki kiekvienų metų kovo mėn. pabaigos pateikti Komisijai metinę ataskaitą, kurioje būtų aptarti ankstesnių metų sausio–gruodžio mėn. nacionalinės atitikties stebėsenos veiklos rezultatai. 2013 m. sausio–gruodžio mėn. ataskaitinio laikotarpio dokumentus valstybės narės pateikė laiku ir visos naudojosi Komisijos šablonu. Išnagrinėjus šias ataskaitas nustatytos problemos buvo panašios į ankstesniais metais nustatytąsias; jos susijusios su tuo, kad kai kurioms valstybėms narėms buvo sudėtinga patikrinti visas saugumo priemones, atlikti slaptą tyrimą visose reikiamose zonose ir užtikrinti, kad būtų imtasi tinkamų paskesnių veiksmų. Todėl atlikdama atitinkamų institucijų patikrinimą Komisija ir toliau ypač daug dėmesio skyrė šioms problemoms.

ANTRA DALIS

Teisės aktai ir papildomos priemonės

1.Teisės aktai

Civilinė aviacija išlieka teroristinių grupuočių taikiniu, todėl siekiant kovoti su šia grėsme reikia užtikrinti, kad būtų įgyvendinamos tinkamos rizika grindžiamos apsaugos priemonės. Todėl Komisija ir valstybės narės nuolat pritaiko rizikos mažinimo priemones, kad užtikrintų aukščiausio lygio saugumą ir kartu kuo labiau sumažintų neigiamą poveikį veiklai. 2014 m. priimtais naujais aviacijos saugumo srities įgyvendinimo teisės aktais bus dar labiau patobulinta pagal Reglamentą (EB) Nr. 300/2008 ir jo įgyvendinimo taisykles nustatyta teisinė sistema.

Vienas iš pagrindinių 2014 m. priimtų pakeitimų yra susijęs su specialiosiomis priemonėmis sprogmenims, kuriuos slapta nešasi keleiviai, aptikti. Tai bus pasiekta nustatant privalomą reikalavimą ES oro uostuose atliekant tikrinimą naudoti mažo kiekio sprogstamųjų medžiagų ieškiklių įrangą, kad būtų pagerintas gebėjimas aptikti sprogmenis. Be to, kad įgyvendintų tą patį tikslą, oro uostai gali įrengti kūno skenerius ar naudoti sprogmenis užuodžiančius šunis. Nustatyta, kad atliekant keleivių tikrinimą naudoti mažo kiekio sprogstamųjų medžiagų ieškiklius bus privaloma nuo 2015 m. rugsėjo 1 d. Be to, siekiant užtikrinti įvairių mažo kiekio sprogstamųjų medžiagų ieškiklių naudojimo įvairiais tikslais (pavyzdžiui, keleiviams, bagažui ir kroviniams tikrinti) veiksmingumą, patikslinta jų naudojimo tvarka.

2014 m. birželio mėn. Komisija taip pat priėmė naujas įgyvendinimo taisykles, kuriomis dar labiau patikslintos, suderintos ir supaprastintos tam tikros aviacijos saugumo priemonės ir taisyklės. Iš ES aviacijos saugumo taisyklių įgyvendinimo patirties matyti, jog siekiant vienodai aiškinti teisės aktus ir dar geriau užtikrinti, kad bendri pagrindiniai standartai būtų įgyvendinami veiksmingai, būtinas didesnis teisinis aiškumas. Pakeitimai buvo daugiausia dėl priemonių, susijusių su orlaivio saugumu, kroviniais, paštu, orlaivio atsargomis ir oro uosto atsargomis ir saugumo įranga. Be to, nustačiusi, kad Gernsio, Meno salos ir Džersio oro uostai taiko saugumo standartus, kurie yra lygiaverčiai ES bendriems pagrindiniams standartams, Komisija šiuos oro uostus įtraukė į ES vienintelio saugumo patikrinimo sistemą. Kitas svarbus šio pakeitimo elementas yra tai, kad suderinti patvirtintiems reguliuojamiems subjektams ir (arba) žinomiems siuntėjams ir muitinės įgaliotiesiems ekonominių operacijų vykdytojams taikomi reikalavimai. Tokiu suderinimu bus sudarytos sąlygos abipusiam pripažinimui, kuriuo bus palengvinta atitinkamų sektoriaus atstovų bei valdžios institucijų veikla.